b'\n_START_ARTICLE_\nOb\xc4\x8dina Preddvor\n_START_SECTION_\nNaselja v ob\xc4\x8dini\n_START_PARAGRAPH_\nBa\xc5\xa1elj, Breg ob Kokri, Hra\xc5\xa1e pri Preddvoru, Hrib, Kokra, Ma\xc4\x8de, Mo\xc5\xbejanca, Nova vas, Poto\xc4\x8de, Preddvor, Spodnja Bela, Srednja Bela, Tupali\xc4\x8de, Zgornja Bela\n_START_SECTION_\nZgodovina\n_START_PARAGRAPH_\nLeta 1780 je obmo\xc4\x8dje preddvorske \xc5\xbeupnije spadalo v okrajno gospostvo Tr\xc5\xbei\xc4\x8d, leta 1782 pa v okrajno gospostvo Brdo pri Kranju. Okraji so se delili na upravne ob\xc4\x8dine oziroma katastrske ob\xc4\x8dine. Na obmo\xc4\x8dju dana\xc5\xa1nje ob\xc4\x8dine Preddvor je bilo leta 1785 \xc5\xa1est katastrskih ob\xc4\x8din: Preddvor, Poto\xc4\x8de, Spodnja Kokra, Zgornja Kokra, Bela ter Ol\xc5\xa1evek. V \xc4\x8dasu Ilirskih provinc, leta 1810, so Francozi na slovenskem ozemlju uvedli komune. Komuna Preddvor je obsegala kraje Trstenik, Pangr\xc5\xa1ica, Povlje, Babni Vrt, \xc4\x8cadovlje, \xc5\xbdablje, Ba\xc5\xa1elj, Hra\xc5\xa1e, Zgornjo, Srednjo in Spodnjo Belo, Preddvor, Breg, Suho, Ma\xc4\x8de, Novo vas, Hrib, Poto\xc4\x8de, Kokro in del Jezerskega, ki je spadal pod de\xc5\xbeelo Kranjsko._NEWLINE_Leta 1849 je bil sprejet zakon, s katerim je Preddvor postal ob\xc4\x8dina, ki je vklju\xc4\x8devala katastrske ob\xc4\x8dine Belo, Breg in Kokro ter kraje Ba\xc5\xa1elj, Hra\xc5\xa1e, Spodnjo, Srednjo in Zgornjo Belo, Preddvor, Ma\xc5\xa1e, Breg, Novo vas, Hrib, Poto\xc4\x8de, Spodnjo in Zgornjo Kokro ter del Jezerskega, ki je bil pod Kranjsko. V ob\xc4\x8dini Preddvor je bilo vsega skupaj 253 hi\xc5\xa1 in 1792 prebivalcev. Leta 1850 je bil za prvega \xc5\xbeupana ob\xc4\x8dine Preddvor izvoljen Lovrenc Valjavec. Ob\xc4\x8dina Preddvor je spadala v okraj Kranj. Leta 1866 se ob\xc4\x8dini Preddvor priklju\xc4\x8dita ob\xc4\x8dini Trstenik in Gori\xc4\x8de._NEWLINE_V \xc4\x8dasu Kraljevine SHS je bilo z ustavo dolo\xc4\x8deno, da se uprava v dr\xc5\xbeavi izvr\xc5\xa1uje po oblasteh, ki se delijo \xc5\xa1e na okro\xc5\xbeja, sreze in ob\xc4\x8dine. Dr\xc5\xbeava je bila razdeljena na 33 ob\xc4\x8dasti. Preddvor je spadal pod Ljubljansko oblast in v okraj Kranj. Leta 1921 je imela ob\xc4\x8dina Preddvor 2516 prebivalcev. Leta 1929 so bile oblasti ukinjene, dr\xc5\xbeava se je delila na 9 banovin. Slovenija je spadala v Dravsko banovino. Leta 1933 so z novim zakonom dolo\xc4\x8dili, da mora imeti ob\xc4\x8dina najmanj 3000 prebivalcev. Zaradi tega sklepa je sresko na\xc4\x8delstvo v kranju pripravilo na\xc4\x8drt, po katerem sta se ob\xc4\x8dini Preddvor pridru\xc5\xbeili vasi Tupali\xc4\x8de in Mo\xc5\xbejanca, ki sta predtem spadali v ob\xc4\x8dino \xc5\xa0en\xc4\x8dur. Leta 1936 je bila ustanovljena ob\xc4\x8dina Golnik in tako sta se od ob\xc4\x8dine Preddvor odcepili obmo\xc4\x8dji ob\xc4\x8din Trstenik in Gori\xc4\x8de. Ob\xc4\x8dina Preddvor je imela leta 1939 1.983 prebivalcev, dve \xc5\xbeupniji, dve ljudski \xc5\xa1oli, dve pogodbeni po\xc5\xa1ti s telegrafom in telefonom, \xc5\xbeandarmarijsko postajo, zdravnika, javno knji\xc5\xbenico in razli\xc4\x8dna dru\xc5\xa1tva. Najve\xc4\x8d je bilo srednjih in malih kme\xc4\x8dkih posesti, glavni dohodek sta prina\xc5\xa1ala \xc5\xbeivinoreja ter gozdarstvo, pomembna sta bila tudi lesna industija ter turizem._NEWLINE_Prvi pomembni zakon po 2. svetovni vojni leta 1945 je ozemlje Slovenije razdelil na 5 okro\xc5\xbeij. Preddvor, kjer je upravo na krajevnem nivoju vodil krajevni ljudski odbor (KLO), je spadal v ljubljansko okro\xc5\xbeje in v okraj Kranj. Leta 1946 se KLO Preddvor zdru\xc5\xbei s KLO Zgornja Bela._NEWLINE_Leta 1952 Preddvor postane ob\xc4\x8dina in se pove\xc4\x8da \xc5\xa1e za katastrsko ob\xc4\x8dino Kokra. Ob\xc4\x8dina obstaja do leta 1960, ko je Preddvor kot ob\xc4\x8dina ukinjena in s svojimi katastrskimi ob\xc4\x8dinami vklju\xc4\x8den v okvir nove ob\xc4\x8dine Kranj. Tako ostane do osamosvojitve Republike Slovenije._NEWLINE_Leta 1994 je bil sprejet Zakon o referendumu za ustanovitev ob\xc4\x8din v Republiki Sloveniji. Slovenija je bila razdeljena na referendumnska obmo\xc4\x8dja, kjer so se prebivalci lahko odlo\xc4\x8dali za svojo ob\xc4\x8dino. Z Zakonom o ustanovitvi ob\xc4\x8din iz leta 1994 je bilo ustanovljenih 147 ob\xc4\x8din, ena izmed njih je bila tudi ob\xc4\x8dina Preddvor. Takrat je poleg dana\xc5\xa1njih naselij obsegala \xc5\xa1e Zgornje in Spodnje Jezersko, ki pa sta na referendumu leta 1998 izglasovali samostojno ob\xc4\x8dino Jezersko in se odcepili od ob\xc4\x8dine Preddvor.'